./data/phi0474/phi002/phi0474.phi002.perseus-lat2.xml
M. Tullius Cicero
'exheredare pater filium cogitabat ' Mitto quaerere qua de causa; quaero qui scias; tametsi te dicere atque enumerare causas omnis oportebat, et id erat certi accusatoris officium qui tanti sceleris argueret explicare omnia vitia ac peccata fili quibus incensus parens potuerit animum inducere ut naturam ipsam vinceret, ut amorem illum penitus insitum eiceret ex animo, ut denique patrem esse  sese oblivisceretur; quae sine magnis huiusce peccatis accidere potuisse non arbitror